**VLADA REPUBLIKE HRVATSKE**

**KONAČNI PRIJEDLOG ZAKONA O IZMJENAMA I DOPUNI**

**ZAKONA O IZVRŠAVANJU DRŽAVNOG PRORAČUNA**

**REPUBLIKE HRVATSKE ZA 2024. GODINU**

**Zagreb, listopad 2024.**

**KONAČNI PRIJEDLOG ZAKONA O IZMJENAMA I DOPUNI**

**ZAKONA O IZVRŠAVANJU DRŽAVNOG PRORAČUNA**

**REPUBLIKE HRVATSKE ZA 2024. GODINU**

1. **USTAVNA OSNOVA ZA DONOŠENJE ZAKONA**

Ustavna osnova za donošenje Zakona o izmjenama i dopunama Zakona o izvršavanju Državnog proračuna Republike Hrvatske za 2024. godinu sadržana je u članku 2. stavku 4. podstavku 1. Ustava Republike Hrvatske („Narodne novine“, br. 85/10. – pročišćeni tekst i 5/14. Odluka Ustavnog suda Republike Hrvatske).

1. **OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

Hrvatski sabor donio je na sjednici od 30. studenoga 2023. godine Državni proračun Republike Hrvatske za 2024. godinu i projekcije za 2025. i 2026. godinu, Odluke o davanju suglasnosti na financijske planove izvanproračunskih korisnika za 2024. godinu i projekcije plana za 2025. i 2026. godinu i Zakon o izvršavanju Državnog proračuna Republike Hrvatske za 2024. godinu. Navedeni dokumenti objavljeni su u Narodnim novinama, broj 149, od 14. prosinca 2023.

Uz intenziviranje obnove potresom pogođenih područja Zagreba, Petrinje i okolice u 2022. godini pojavili su se i novi izazovi poput geopolitičkih prestrojavanja, nestabilnosti financijskih tržišta što je rezultiralo snažnim izazovima u kreiranju ekonomske pa tako i fiskalne politike. Globalni porast cijena energenata izazvao je niz poskupljenja te je Vlada Republike Hrvatske u 2022. godini započela s paketima mjera za zaštitu kućanstva i gospodarstva, posebice najranjivijih skupina društva i poduzeća od rasta cijena. U 2024. godini Vlada Republike Hrvatske usvojila je i VI. i VII. paket mjera za ublažavanje inflatornih učinaka i porasta cijena energenata koji utječu kako na prihodovnu stranu tako i na rashodovnu stranu državnog proračuna. Također, na rashodovnu stranu državnog proračuna utječe i primjena Zakona o plaćama u državnoj službi i javnim službama („Narodne novine“, broj 155/23.) te uredbi o nazivima radnih mjesta, uvjetima za raspored i koeficijentima za obračun plaće u državnoj i javnim službama koje su stupile na snagu 1. ožujka 2024.

Slijedom navedenoga, a kako bi se osigurao kontinuitet u podmirivanju obveza tj. izvršavanja rashoda i izdataka ovim se Zakonom mijenja iznos zaduživanja na inozemnom i domaćem tržištu novca i kapitala, što je iskazano u Računu financiranja, kao i visina zaduženja za izvanproračunske korisnike.

Nadalje, radi provedbe projekata povećani su zahtjevi za dugoročno zaduživanje jedinica lokalne i područne (regionalne) samouprave te se ovim Zakonom povećava visina postotka zaduživanja jedinica lokalne i područne (regionalne) samouprave s pet na šest posto.

1. **OCJENA I IZVORI POTREBNIH SREDSTAVA ZA PROVEDBU ZAKONA**

Financijska sredstva za provedbu ovoga Zakona osigurat će se iz poreznih i neporeznih prihoda, domaćih i inozemnih pomoći, donacija, drugih prihoda koji su posebnim propisima utvrđeni kao izvori prihoda državnog proračuna Republike Hrvatske te iz zaduživanja i drugih primitaka državnog proračuna Republike Hrvatske.

**KONAČNI PRIJEDLOG ZAKONA O IZMJENAMA I DOPUNI**

**ZAKONA O IZVRŠAVANJU DRŽAVNOG PRORAČUNA**

**REPUBLIKE HRVATSKE ZA 2024. GODINU**

**Članak 1.**

U Zakonu o izvršavanju Državnog proračuna Republike Hrvatske za 2024. godinu („Narodne novine“, broj 149/23.), u članku 7. dodaje se stavak 6. koji glasi:

„(6) Sredstva za podmirenje sudskih presuda mogu se izvršavati u iznosima iznad planiranih.“.

**Članak 2.**

U članku 30. stavku 1. i 3. riječ: „pet“ zamjenjuje se riječju: „šest“.

**Članak 3.**

U članku 46. stavku 1. iznos: „7.839.553.420,00“ zamjenjuje se iznosom: „5.644.928.790,00“.

U stavku 2. iznos: „3.936.222.126,00“ zamjenjuje se iznosom: „3.937.418.231,00“.

U stavku 3. iznos: „333.581.470,00“ zamjenjuje se iznosom: „648.828.645,00“.

U stavku 4. iznos: „318.722.514,00“ zamjenjuje se iznosom: „594.598.625,00“.

**Članak 4.**

U cijelom tekstu Zakona o izvršavanju Državnog proračuna Republike Hrvatske za 2024. godinu („Narodne novine“, broj 149/23.) riječi: „Ministarstvo znanosti i obrazovanja“ u određenom broju i padežu zamjenjuju se riječima: „Ministarstvo znanosti, obrazovanja i mladih“ u odgovarajućem broju i padežu, riječi: „Ministarstvo pravosuđa i uprave“ u određenom broju i padežu zamjenjuju se riječima: „Ministarstvo pravosuđa, uprave i digitalne transformacije“ u odgovarajućem broju i padežu, riječi: „Ministarstvo poljoprivrede“ u određenom broju i padežu zamjenjuju se riječima: „Ministarstvo poljoprivrede, šumarstva i ribarstva“ u odgovarajućem broju i padežu i riječi: „Ministarstvo gospodarstva i održivog razvoja“ u određenom broju i padežu zamjenjuju se riječima: “Ministarstvo gospodarstva“ u odgovarajućem broju i padežu.

**Članak 5.**

Ovaj Zakon stupa na snagu prvoga dana od dana objave u „Narodnim novinama“.

**O B R A Z L O Ž E N J E**

**Člankom 1.** propisano je da se sredstva za podmirenje sudskih presuda mogu izvršavati u iznosima iznad planiranih.

**Člankom 2.** ovlašćuje se Vlada Republike Hrvatske da može dati suglasnosti za zaduživanje jedinicama lokalne i područne (regionalne) samouprave najviše do šest posto ukupno ostvarenih prihoda poslovanja svih jedinica lokalne i područne (regionalne) samouprave iskazanih u financijskom izvještaju o prihodima i rashodima, primicima i izdacima za razdoblje od 1. siječnja do 31. prosinca 2023. (obrazac: PR-RAS u stupcu 5 pod šifrom 6) umjesto dosadašnjih pet posto. Naime, radi provedbe projekata došlo je do povećanja zahtjeva za dugoročno zaduživanje jedinica lokalne i područne (regionalne) samouprave tijekom 2024. godine.

**Člankom 3.** mijenja se iznos zaduživanja na inozemnom i domaćem tržištu novca i kapitala što je iskazano u Računu financiranja. Visina zaduživanja mijenja se sa 7.839.553.420,00 eura na 5.644.928.790,00 eura, a tekuće otplate glavnice državnog duga sa 3.936.222.126,00 eura na 3.937.418.231,00 eura. Također, mijenja se ukupna visina zaduženja i tekuće otplate glavnice duga za izvanproračunske korisnike državnog proračuna. Ukupna visina zaduženja iskazana u financijskim planovima izvanproračunskih korisnika državnog proračuna mijenja se sa 333.581.470,00 eura na 648.828.645,00 eura. Tekuće otplate glavnice duga, iskazane u financijskim planovima izvanproračunskih korisnika državnog proračuna mijenjaju se sa 318.722.514,00 eura na 594.598.625,00 eura.

**Člankom 4.** nazivi središnjih tijela državne uprave i njihovih čelnika se usklađuju sa Zakonom o ustrojstvu i djelokrugu tijela državne uprave (Narodne novine, broj 85/20., 21/23. i 57/24.).

**Člankom 5**. propisuje kako ovaj Zakon stupa na snagu prvoga dana od dana objave u „Narodnim novinama“. Naime, Izmjene i dopune Državnog proračuna Republike Hrvatske za 2024. godinu stupaju na snagu prvoga dana od dana objave u Narodnim novinama stoga je nužno da i ovaj Zakon stupi na snagu prvoga dana od dana objave u Narodnim novinama kako bi se omogućilo nesmetano izvršavanje državnog proračuna.

**TEKST ODREDBI ZAKONA O IZVRŠAVANJU**

**DRŽAVNOG PRORAČUNA REPUBLIKE HRVATSKE ZA 2024. GODINU**

**KOJE SE MIJENJAJU, ODNOSNO DOPUNJUJE**

Članak 7.

(1) Sredstva za programsko financiranje javnih visokih učilišta i javnih znanstvenih instituta mogu se, uz prethodnu suglasnost Ministarstva, preraspodjeljivati tijekom proračunske godine, i to bez ograničenja unutar aktivnosti A622122 Programsko financiranje javnih visokih učilišta odnosno unutar aktivnosti A622150 Programsko financiranje javnih instituta.

(2) Sredstva planirana na pozicijama Ministarstva zdravstva, kapitalnom projektu K618218 Hitne intervencije na zgradama i opremi zdravstvenih ustanova mogu se, uz prethodnu suglasnost Ministarstva, preraspodjeljivati tijekom proračunske godine bez ograničenja na pozicije zdravstvenih ustanova kojima je osnivač Republika Hrvatska.

(3) Za preraspodjelu sredstava iz stavka 2. ovoga članka zdravstvena ustanova kojoj je osnivač Republika Hrvatska može naknadno utvrditi aktivnosti unutar svog financijskog plana, uz prethodnu suglasnost Ministarstva.

(4) Sredstva planirana na pozicijama Ministarstva znanosti i obrazovanja, aktivnosti A588037 Javni međumjesni prijevoz za učenike mogu se, uz prethodnu suglasnost Ministarstva, preraspodjeljivati tijekom proračunske godine bez ograničenja na pozicije Ministarstva mora, prometa i infrastrukture, aktivnost A820076 Sufinanciranje javne usluge u cestovnom prijevozu putnika, a na temelju ugovora o sufinanciranju prijevoza putnika u cestovnom prometu koje će Ministarstvo mora, prometa i infrastrukture sklapati s jedinicama područne (regionalne) samouprave i Gradom Zagrebom.

(5) Sredstva planirana na pozicijama Ministarstva financija, tekućem projektu T767069 Provedba projekata mogu se, uz prethodnu suglasnost Ministarstva, preraspodjeljivati tijekom proračunske godine bez ograničenja za pokriće troškova čije financiranje je bilo predviđeno iz sredstava Europske unije i za pokriće troškova vezanih uz nastavak obnove zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije.

Članak 30.

(1) Vlada može dati suglasnosti za zaduživanje jedinicama lokalne i područne (regionalne) samouprave najviše do pet posto ukupno ostvarenih prihoda poslovanja svih jedinica lokalne i područne (regionalne) samouprave iskazanih u financijskom izvještaju o prihodima i rashodima, primicima i izdacima za razdoblje od 1. siječnja do 31. prosinca 2023. (obrazac: PR-RAS u stupcu 5 pod šifrom 6).

(2) Ograničenje iz stavka 1. ovoga članka ne odnosi se na:

1. jedinice lokalne i područne (regionalne) samouprave kojima je Vlada dala suglasnosti do 31. prosinca 2023., a nisu korištene u 2023. godini

2. jedinice lokalne i područne (regionalne) samouprave na potpomognutim područjima

3. jedinice lokalne i područne (regionalne) samouprave koje se zadužuju za projekte koji se sufinanciraju iz sredstava Europske unije do iznosa prihvatljivih troškova te

4. projekte unapređenja energetske učinkovitosti u kojima sudjeluju jedinice lokalne i područne (regionalne) samouprave.

(3) Odluke o davanju suglasnosti za zaduživanje jedinicama lokalne i područne (regionalne) samouprave koje je Vlada donijela do 31. prosinca 2023., a koje se mogu koristiti od 1. siječnja 2024. ulaze u ograničenje od pet posto iz stavka 1. ovoga članka.

Članak 46.

(1) Zaduživanje se može provesti na inozemnom i domaćem tržištu novca i kapitala do ukupnog iznosa od 7.839.553.420,00 eura iskazanog u Računu financiranja Proračuna.

(2) Tekuće otplate glavnice državnoga duga, iskazane u Računu financiranja Proračuna za 2024. godinu u iznosu od 3.936.222.126,00 eura te pripadajuće kamate, imaju u izvršavanju Proračuna prednost pred svim ostalim rashodima i izdacima.

(3) Ukupna visina zaduženja iskazana u financijskim planovima izvanproračunskih korisnika državnog proračuna iznosi 333.581.470,00 eura.

(4) Tekuće otplate glavnice duga, iskazane u financijskim planovima izvanproračunskih korisnika državnog proračuna, iznose 318.722.514,00 eura.

(5) Vlada se može, u svoje ime i za svoj račun, zadužiti na inozemnom i domaćem tržištu novca i kapitala za izvanproračunske korisnike državnog proračuna, a Ministarstvo će ugovorom s izvanproračunskim korisnikom državnog proračuna utvrditi korištenje sredstava takvog zaduženja te međusobna prava i obveze po tom zaduženju.

(6) Vlada se može, u svoje ime i za svoj račun, zadužiti na inozemnom i domaćem tržištu novca i kapitala za Hrvatsku banku za obnovu i razvitak, a Ministarstvo će ugovorom s Hrvatskom bankom za obnovu i razvitak utvrditi korištenje sredstava takvog zaduženja te međusobna prava i obveze po tom zaduženju.

(7) Zaduženje iz stavaka 5. i 6. ovoga članka ne ulazi u ukupne iznose iz stavaka 1. do 4. ovoga članka.